Sana'as veedetud paar päeva mõjusid vist moraalile ja reielihastele hästi. Tegime üleeile 98km, millest päris olulise osa moodustasid tõsised tõusud. Käisime umbes 3000 meetri peal ära. Võimsaid laskumisi oli ka. Eile saime kirja 145 km.  Esimese 70 km jooksul eriti väntama ei pidanud.  Jeemeni mägihõimudele meeldib vist rahu ja vaikus - mäetippudesse on ehitatud majad, kuhu ronimine eeldab tõsist sherpa vormi. Peale eesli ja helikopteri sinna igatahes ühegi raskeveokiga kohale ei saa. Naiste ja poisikeste päevatöö on all külas vee järgi ära käia ja ühtlasi turult kilekotitäis qat'i kohale tarida. Noh, kohvi kasvatavad nad ka ja vahel oli ka kartulipõlde ning banaanisalusid näha.  Nii kui Punase mere äärsele tasandikule jõudsime läks  palavaks. Araabia kivimajade kõrvale olid tekkinud aafrika hütid. Ja osa rahvast oli järsku täiesti pruunlaste nägu. Eritrea on siit ainult mõned kümned kilomeetrid läänes.  Liigume täna edasi Zabidi linna. See olevat maailma kõige kuumem linn. Reedeti on seal Jeemeni suurim turg.